Issa li qiegħda terġa’ tieħu r-ruħ, Strada Stretta jmissha tfakkar lil dawk il-mużiċisti li poġġewha fuq l-ogħola palk, sostna r-riċerkatur George Cini. Wara madwar 40 sena ta’ telqa, Strada Stretta qed tgawdi qawmien ġdid bil-ftuħ ta’ wine bars u restoranti li qed ikunu kalamita għal mijiet ta’ nies li jidħlu l-Belt, l-aktar filgħaxija. Eluf ta’ rġiel tas-servizzi Ingliżi u ta’ nazzjonijiet oħra kienu jinżlu Strada Stretta, l-aktar fis-snin Tletin, Erbgħin u l-bidu tal-Ħamsinijiet biex jisimgħu l-mużika tindaqq live. Is-Sur Cini sostna dan meta fl-aħħar ġimgħat reġa’ ħareġ għall-bejgħ il-ktieb tiegħu Strada Stretta ‘The Gut’ Which for Many Years Lit up Valletta. “Fost il-mużiċisti gwappi kien hemm Wiġi Fiteni tal-Pjanu, Vinny Vella, Oscar Lucas, Ġużi u Pawlu Curmi, Frank Bibi Camilleri, Jimmy Dowling u Lee Spiteri, il-Budella, biex ma nsemmux lil Bobbie u Sugar li kienu jilbsu ta’ nisa waqt ix-xows,” qal is-Sur Cini. Mistoqsi kif it-triq tista’ tfakkar lil dawn il-pijunieri, is-Sur Cini qal li dawk il-postijiet li ġew jew qed ikunu rrestawrati kif ukoll dawk li diġà fetħu jistgħu jqabbdu artist jiddisinja alto jew basso riljiev ta’ dak il-mużiċist li kien idoqq f’dak il-lok u jitqiegħed fuq il-faċċata tal-post li jkun. “Per eżempju, il-Bibi kien idoqq il-White Star, Strada Stretta kantuniera ma’ Triq San Kristofru. Vinny kien idoqq il-Metro Music Hall filwaqt li Ġużi Curmi, il-Pusé u ħuh Pawlu, il-Pampalun kienu jdoqqu l-Folies Bergere. Huwa ssuġġerixxa li ma’ġemb din l-iskultura titwaħħal irħama bi ftit tagħrif dwar il-mużiċist li jkun. Qal li flimkien, dawn it-tifkiriet jagħtu ħajja oħra lil Strada Stretta hekk kif iktar nies, speċjalment turisti jsiru jafu iktar fuq il-wirt artistiku tagħha. Il-ktieb, Strada Stretta ‘The Gut’ Which for Many Years Lit up Valletta kien stampat il-Progress Press u jinsab għal bejgħ għand Word For Word, fuq Kastilja, il-Belt, ftit passi ’l bogħod mill-Barrakka ta’ Fuq. Word for Word qegħdin ukoll fuq Facebook. Kull minn għandu xi tifkira, ritratt jew esperjenza dwar Strada Stretta u jixtieq jiddiskutiha mal-awtur jista’ jkellmu fuq [email protected] jew fuq 9943 0578. Ritratt: Vinny Vella kien idoqq il-Metro Music Hall, Strada Stretta kif iddur fuq il-lemin ma’ Triq l-Arċisqof.